น้ำท่วมใต้ทุบสงกรานต์3พันล้าน
น้ำท่วมภาคใต้ ฉุดบรรยากาศสงกรานต์ เงินสะพัดหด 3,000 ล้าน เหลือ 9.64 หมื่นล้านบาท
11 ส.ค. 2554

น้ำท่วมภาคใต้ ฉุดบรรยากาศสงกรานต์ เงินสะพัดหด 3,000 ล้าน เหลือ 9.64 หมื่นล้านบาท 
นายธนวรรธน์ พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยผลสำรวจพฤติกรรมการใช้จ่ายของผู้บริโภคในช่วงเทศกาลสงกรานต์ พบว่าปีนี้จะมีเงินสะพัด 9.64 หมื่นล้านบาท เพิ่มขึ้นจากปีก่อน 3.41% แต่ลดต่ำกว่าที่คาดการณ์ไว้ในช่วงแรกว่าจะมีเงินสะพัด 9.95 หมื่นล้านบาท ขยายตัว 6.21% หรือคิดเป็นมูลค่าการใช้จ่ายที่หายไป 3,000 ล้านบาท เป็นผลจากน้ำท่วมภาคใต้ ทำให้คนระมัดระวังการใช้จ่ายมากขึ้น 
 




ผลสำรวจยังพบว่า แผนการใช้จ่ายของประชาชนส่วนใหญ่ยังคงเน้นเรื่องการท่องเที่ยว รองลงมาคือ ทำบุญ เฉลี่ยการใช้จ่ายต่อคนอยู่ที่ 1,685 บาท ตามด้วยการไปเล่นน้ำสงกรานต์ ใช้จ่าย 1,196 บาท ซื้อสินค้าอุปโภคบริโภค 3,240 บาท ทำอาหารที่บ้าน ค่าใช้จ่าย 1,939 บาท และสังสรรค์/จัดเลี้ยง ค่าใช้จ่าย 2,918 บาท 
การเดินทางท่องเที่ยวในปีนี้ ส่วนใหญ่กว่า 90% เที่ยวในประเทศ โดยเลือกไปเที่ยวทะเลมากที่สุด ค่าใช้จ่ายเฉลี่ย 4,656 บาท รองลงมาไปภูเขา ค่าใช้จ่าย 3,416 บาท 15.6% ท่องเที่ยวเชิงอนุรักษ์ 2,812 บาท น้ำตก 3,511 บาท และ เที่ยวเพื่อสุขภาพ 2,575 บาท
สถานที่ที่นิยมไป ภาคกลางมากที่สุด อาทิ จ.ชลบุรี ระยอง เพชรบุรี รองลงมา ภาคเหนือ ได้แก่ จ.เชียงใหม่ เชียงราย ภาคใต้ ที่ จ.ภูเก็ต กระบี่ พังงา และหาดใหญ่ ภาคตะวันออกเฉียงเหนือ ได้แก่ จ.ขอนแก่น และนครราชสีมา 
กลุ่มที่ไปต่างประเทศ โดยมากเลือกไปสิงคโปร์ ฮ่องกง จีน และมาเลเซีย
“จากเหตุการณ์ภัยพิบัติทั้งสึนามิ ที่ญี่ปุ่น และน้ำท่วมภาคใต้ ทำให้คนลังเลในการใช้จ่าย การเดินทางไปท่องเที่ยวต่างประเทศลดลง และเดินทางไปเที่ยวภาคใต้ลดลง เนื่องจากเกิดความไม่มั่นใจต่อสถานการณ์ โดยคาดว่าความเสียหายที่เกิดขึ้นจากปัญหาน้ำท่วมจะอยู่ที่ 1.2 หมื่นล้านบาท ทำให้กิจกรรมทางเศรษฐกิจหายไป 3,000 ล้านบาทในช่วงสงกรานต์ แต่เชื่อว่าจะเป็นผลกระทบระยะสั้น” นายธนวรรธน์ กล่าว
อย่างไรก็ตาม ถ้าสถานการณ์ภาคใต้เริ่มคลี่คลาย เส้นทางคมนาคมกลับมาใช้ได้เหมือนเดิม บรรยากาศการใช้จ่ายก็จะดีขึ้น หรืออาจเพิ่มขึ้นมาอยู่ที่ 9.759.8 หมื่นล้านบาทได้ เพราะสัญญาการชะลอตัวทางเศรษฐกิจของไทยยังไม่มี การเติบโตทางเศรษฐกิจ (จีดีพี) จะยังขยายตัวได้ที่ 45% ส่งออกขยายตัวได้ 10-13% แต่อาจมีการชะลอการใช้จ่ายบ้าง เพื่อรอดูการเลือกตั้งและรอดูนโยบายของรัฐบาลชุดใหม่ว่าจะเป็นของพรรคใด